Die Pos | School | ‘Strand’ in Vaalwater gewild
‘Strand’ in Vaalwater gewild
09 March 2018 l Lorrain Loots l Views: 167 l 12 days ago
Die gr. 6-leerders maak reg om hul dans by Laerskool Vaalwater uit te voer. Hulle tema is sonbrilletjies en vir die revue dans hulle op die temaliedjie Briljantjie. Voor is HG de Wet, Willie Botha, Shaniké Lombaard en Mikayla Keating. Agter is Kyra le Roux en Charné Verster.
Laerskool Vaalwater het op Donderdag 1 Maart ’n sosiale geleentheid aangebied en die leerders het dit baie geniet om die begin van hul karnavaltema bekend te stel.
Elke klas het ’n dans uitgevoer. Die briljantjies (die gr. 6’e se tema), het briljant gedans. Hul stalletjie was langs die verspringput, wat vol sonsambrele en strandhanddoeke gestrooi was. Uitgeputte ouers en onderwysers kon op dié “strand” lê teen R5 vir vyf minute. Dit het behoorlik gewemel op die kamma-kamma-strand.
Die motorfietsryers van gr. 3 het selfs ’n Harley Davidson-ysterperd gereël en as die vraag en aanbod reg opge-som was, sou hulle R200 per rit kon vra, pleks van die R5-ritte met die baie lang rye.
Een van die groot verrassings vir die skool was toe burgemeester Marlene van Staden dié geleentheid saam met haar gesin kom bywoon het.